Most Musala
<s>Most Musala je na rijeci Neretvi, u gradu Mostaru, Bosna i Hercegovina.</s><s>Most je kroz burnu istoriju mijenjao naziv i izgled.</s>

<s>Početkom 1873. godine turska vlast je počela radove na gradnji mosta preko Neretve u dijelu grada Musala, ali su vrlo brzo bili obustavljeni, prema nekim izvorima zbog nedostaka sredstava, a prema drugim, zbog ustanka u Hercegovini.</s><s>Veliki istesani kameni blokovi, predviđeni za stubove mosta, ležali su na obalama Neretve i tako dočekali dolazak Austro-Ugarske.</s>

<s>Pod novom vlasti novi željezni most je završen 1882. godine.</s><s>Dobio je ime Most cara i kralja Franje Josipa.</s><s>Bio je dužine 94 metra, postavljen na 6 ozidanih stubova od tesanog kamena.</s>

<s>Željezno-rešetkasti most bio je izrađen u Mađarskoj i bilo je planirano da se njime premosti Neretva u Jablanici, ali greškom, bio je kraći za 4 metra, pa je vozom, koji je već tada vozio od Metkovića do Rame, dovežen i montiran u Mostaru.</s><s>Novi most za Jablanicu naručen je u Engleskoj, i kasnije bio montiran.</s>

<s>Već 1888. godine obavljena je prva rekonstrukcija ovog mosta.</s><s>Tom prilikom je preko mosta provedena glavna vodovodna cijev na lijevu obalu Neretve.</s>

<s>U februaru 1935. godine željezna konstrukcija mosta je skinuta, a započeta izgradnja novog, armirano-betonskog mosta.</s><s>Novi most je završen i pušten u saobraćaj 7. jula 1936. godine.</s><s>Dobio je naziv Most kralja Petra.</s><s>Bio je presvučen asvaltom, i to su bili prvi kvadrati asvalta postavljeni u Mostaru.</s>

<s>Nakon Drugog svjetskog rata, od 1945. do rata 1992. godine ovaj most je nosio naziv Most maršala Tita.</s><s>Od 1952. na tadašnjem Titovom mostu započinje organizirano natjecanje u skokovima u Neretvu koje se tu nastavlja sve do 1968. kada preseljava na Stari most gdje se i danas održava.</s>

<s>Za vrijeme ratnih sukoba 1992-95 most je srušen u noći između 29. i 30. maja 1992. godine.</s><s>U toku rata, 1993. godine na mjesto srušenog mosta postavljen je privremeni željezni most.</s><s>Tokom daljnjih sukoba, most je doživio potpunu devastaciju, jedva je bio prohodan.</s><s>Obnovljen je 1995. godine.</s><s>Uklonjen je 1999. godine.</s><s>Na istom mjestu 2000. godine napravljen je novi armirano betonski most, onakav kakav je bio i ranije.</s>

<s>Sada nosi naziv Most Musala.</s>

<s>Vanjske veze 
 Most Musala
 Burna istorija jednog mosta</s>

<s>Musala
Musala</s>

